Huisgeluide – “By die voordeur, gangaf van agter, kom die geluid van potte en skottels en die klanke, die orkestrale instemming, van breekgoed,” skryf Klaas Steytler in Somer van ’36 – skep ’n huislike atmosfeer. ’n Huisgeluid, soos die tik van ’n staanhorlosie, kan ’n mens tuis laat voel. Dit kan jou ook irriteer, stadigaan gek maak. Maar van die kakofonie van klank wat die stilte markeer, maak die meeste van ons van oomblik tot oomblik meestal maar net onbewustelik sin.
Elke geluid wat ’t Hart teëkom, dokumenteer sy deur klankopnames daarvan te maak en die konteks waarin sy dit aantref, kortliks te beskryf. Waar moontlik, praat sy ook met die “eienaar” en waarnemer(s) of ontvanger(s) van die geluid. Deur middel van installasies, klankdossiere, geluidsportrette, praatjies, radioprogramme, podsendings maak sy dié materiaal toeganklik. “Sodat huisgeluide die aandag kan kry wat dit verdien,” sê sy: As ’n mens jou ore inspan, ervaar jy jou omgewing baie meer volledig.
Wie op die Instituut vir Huisgeluide se e-nuusbrief inteken, ontvang maandeliks ’n klankverrassing, soos ’n snorkende konyn, of die geluid van ’n sjokolade-eier wat gekraak word.